Túrakód: TK-R\_ÉK-n\_+ / Táv.: 84,2 km / Frissítve: 2020-12-24

Túranév: Kerékpáros Terep-túra rövidtáv ÉK-negyed\_+

Leírás:

Teljesítménytúránk 11 **résztáv**ból áll.   
Teljesítése 12 **ellenőrzőpont**-igazolást igényel.

A rajt és a cél ugyanott található: Rajt-Cél *(Dózsa-ház)* /   
**001QR** / N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1. résztáv:*** */Rajt-Cél (Dózsa-ház) - Termál-tó Ökoturisztikai bázis/*  
A rajt QR-kód beolvasását követően észak felé, a boltíves hídtól távolodva induljunk: a Kurca partján. Elérve az Ifjúsági Ház hídját, keljünk is át rajta. A városi szakaszon szenteljünk nagyobb figyelmet a track iránymutatásainak, és az alábbi útvonalon haladjunk: balra *(É)* Ifjúsági sétány, jobbra *(K)* Arany János utca, *(irányváltás nélkül)* Bajcsy-Zsilinszky utca. A vasúti átjárót követően, irányunkat tartva, a kerékpárúton menjünk egészen a Kikelet utcáig. Itt balra *(É)* fordulva, a nyomvonal kiágazása mentén haladjunk! Az utca végén jobbra *(K)*, földúton érünk az első terepi ellenőrzőpontunkhoz *(****041QR****)*, mely balról az Ökoturisztikai Bázis turisztikai tájékoztató táblájának jobb oldali tartóoszlopának hátsó *(ÉK)* oldalán található.  
  
***2. résztáv:*** */Termál-tó Ökoturisztikai bázis - Aradi út (4445)/*  
Csekkolást követően, keljünk át a mezőn, a tó töltésének irányába. Közben egy piciny csatornán is, egy pallón keresztül. A töltéskoronára feljutva kerüljük meg a vízfelületet, egész az ÉK-i partján, a 45-ös főútra kifutó földút végéig! Az aszfaltútra a felhajtás, és az ÉK-felé történő továbbhaladás figyelmet igényel! Csak rövid szakaszon kényszerülünk e nagyobb forgalmú útra, hisz a 4401-es számú Szarvasi út kiágazásánál elhagyjuk ezt. Ezen az aszfaltcsíkon sem kell hosszú távra „berendezkednünk”: az 1,1 km-re kiágazó földúton jobbra *(KDK)* lefordulunk róla.

E földút nem mindennapi! Van neki neve is: Aradi út, és száma is, 4445. Aktuális ellenőrzőpontunk *(****042QR****)* 3,3 km-re található a baloldalon, egy kőrisfán.  
  
***3. résztáv:*** */Aradi út (4445) - Dónát, csatornapart (1)/*  
Táblakezelést követően e széles, jól kitaposott út vezeti ki a túrázót a Fábiáni útra *(4642)*, melyen csupán egy rövid szakaszt kell megtenni, közben keresztezve a Kórógy-ér vizét. A híd túlsó oldalán egyenesen menjünk tovább, letérve a műútról, eleinte rövid, murvás szakaszon, később talajúton. A 147-es vasút sínpárján jelzőkészülék segítsége nélkül kell átkelni, majd a nyomvonalnak nagyobb figyelmet szentelve megtalálni a helyes kereszteződést a földutak hálózatában. Egy balos *(KDK)* fordulót követően már a keresett pont *(****043QR****)* közelébe kerülünk. A táblát egy csatornaparton található nyárfacsoport felőlünk lévő széle rejti.

E szakaszon találkozunk egy mélyebb fekvésű, rövid résszel is. Itt - belvizes időszakban - bizony némi gázlót is be kell iktatni időnként.

***4. résztáv:*** */Dónát, csatornapart (1) - Csúcstelek kőris-sor/*  
A földutat és a nyomvonalat követve kijutunk az Árpádhalmi út *(4449)* kereszteződésébe, melyen irányváltás nélkül menjünk át! A **044QR** táblát 1 km megtétele után érjük el, a balunkon található kőrissor egyik fáján.  
  
***5. résztáv:*** */Csúcstelek kőris-sor - Cserna-féle szélmalom/*  
Csekkolást követően a kőrissor és a csatorna között lévő földút vezeti a túrázót. A szakasz kissé beszűkül rövid időre a növényzet falai között, de mire ismét kinyílik a tér, rövidesen irányváltásra is kényszerülünk. A csatorna végét elérve, a keleti oldalán haladva fogunk átérni a 4642-es számú útig. Közvetlenül előtte keresztezzük a 147-es számú vasutat is. Az út szélénél látjuk, hogy szemben folytatódik a földút, melyen jöttünk. De mielőtt továbbhaladnánk rajta, térjünk át az aszfaltcsík másik oldalán, a csatorna bal partján induló földútra, hogy a Cserna-féle szélmalom mellett fellelhető kontrollpontunkat felkeressük *(****012QR****)*. Ez ÉK-i oldalon, egy akácfán található.  
  
***6. résztáv:*** */Cserna-féle szélmalom - Cserebökény/*  
A malomdombról legurulva, átkelve a csatorna túlsó oldalára, korábbi irányukba *(ÉÉNY)* haladjuk tovább! Egyenesen követve a földutat, kisérve balunkon a csatornát rövid „Z” kanyarral érjük el a 4403-as utat. Keljünk át rajta. Itt bő másfél kilométeres rázós szakasz következik, mely hajdanán aszfaltút volt, de mára ennek csak nehezen felismerhető nyomai maradtak. A szakasz vége előtt beljebb *(100 m)*, balról *(ÉNY)* található a hírhedt Fábián-4-es kút, ahol komoly gőzkitörés volt egykoron. Ismét földutat érve behatolunk a Cserebökényi-pusztába. A helyes út kiválasztásában a nyomvonal vezéreljen minden túrázót! Jóval odébb egy derékszögű kanyart és egy cikk-cakkot követően bal oldalon, egy akácfán vár ránk az ellenőrzőpont *(****013QR****)*.

***7. résztáv:*** */Cserebökény - Ecseri templomrom/*  
Az úton továbbhaladva, kiérve az aszfaltúthoz, egy kisebb, lakóházakat és gazdasági épületeket magába foglaló egységbe érünk. *(Közben bal oldalon egy kisebb kunhalmot is láthatunk.)* Itt balra *(ÉNY)* kell fordulnunk. Az út minősége hagy maga után némi kívánnivalót, helyenként nehezen szerethető, de a puszta *(főként jobbról)* látványa minden nyűgöt feledtet az eziránt fogékonyakkal. Bő 4,5 km-el odébb érjük el a 4401-es utat. Jobbra *(ÉK)* fordulva, bő 300 m után le is térünk róla, balra *(ÉNY)* a házak irányába. Haladjunk egyenesen, kissé beljebb, de itt már látni is fogjuk balunkon az Ecseri templomromot, mely ellenőrzőpontunk *(****014QR****)*. A rom előtti tégla oszlop/ülőke egyikén találjuk a táblát.

***8. résztáv:*** */Ecseri templomrom - Gödény-halom/*  
Visszatérve a főúthoz balra *(ÉK)* folytassuk túránkat, ismét a pusztában. A 16-os km táblát elhagyva, a kanyarban balra *(ÉNY)* forduljunk a földútra. Kövessük a navigációs eszközünk mutatta nyomvonalat a földek között. *(A feszületnél balra, a Veker-ér hídja után, az erdőben jobbra. A nyomvonalak szétválásánál ÉNY-i irányba haladjunk.)* Elérve az öreg akácok közé búvó szakaszt ismét régi, szilárd burkolatú út kerül kerekeink alá *(régi szentesi út)*. Kissé odébb már meg is pillanthatjuk Közép-Európa legmagasabb kunhalmát, a Gödény-halmot, melynek tövében egy akácfán van az ellenőrzőpont táblája *(****015QR****)* a kis híd közelében.

***9. résztáv:*** */Gödény-halom - Megyehatár-fakereszt/*Ismét útra kelve, visszafelé induljunk, egészen a nyomvonalak találkozásáig. Itt térjünk ki jobbra *(ÉNY)* úgy, hogy az erdő bal oldalunkon legyen, majd a saroknál forduljunk balra *(DDNY)* az erdőszélre. Ezen szakaszon is a nyomvonal kell, hogy legyen az iránymutatónk, egész a 45-ös főút mellett, a feszületnél található utolsó terepi kontrollpontig *(****016QR****)*. Közben jobbunkon ismét lesz elragadó szépségű puszta, mely mellett szinte sosem tudok eljönni megállás és némi merengés nélkül. Átszelünk egy hangulatos holtágra emlékeztető. halastavat is.

***10. résztáv:*** */Megyehatár-fakereszt - Kistőke Vm./*  
Kódolvasást követően a főúton dél *(D)* felé, Szentes irányába induljunk. Bő 700 m megtételét követően kell jobbra kitérnünk *(NY)* az első lehetőségnél, Nagytőke irányába *(4516-os út)*, továbbra is aszfalton. 750 m megtételét követően, bevetjük magunkat a földutak hálózatába, ahol a track cikk-cakkját követve, figyelve tudunk eljutni a következő ellenőrzőpontra *(****045QR****)*.

Ezt a 130-as vasútvonal második alkalommal történő keresztezésénél találhatjuk DNY-i felől, a villanypóznán.

***11. résztáv:*** */Kistőke Vm. - Rajt-Cél (Dózsa-ház)/*  
Utolsó résztávunk kezdeti szakaszán az alattunk lévő földutat követve, szinte töréspont nélkül kijutunk a 45-ös számú főút mentén futó kerékpárútra. Ezen jobbra *(DNY)*, Szentes felé kell fordulnunk.

A vasúti átjárót elérve, az alábbi útvonalon haladjunk tovább: Bajcsy-Zsilinszky utca, *(irányváltás nélkül)* Arany János utca, Ifjúsági sétány, Janó sétány, hogy visszaérjünk a túra Rajt-Cél pontjához *(****001QR****)*.

Ne felejtsük el, most is kezelnünk kell a teljesítésigazolást az általunk választott módon!

Feldolgozták: Füsti-Molnár Viktória, Virág Olga, Hernyik András, Valkai Árpád, Baráth László, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*